Toshkent kimyo-texnologiya instituti Xitoy universiteti bilan hamkorlik qiladi

Toshkent kimyo-texnologiya instituti va Xitoyning Shandung Szyanchju universiteti o‘rtasida o‘zaro hamkorlik yo‘lga qo‘yildi. Bu haqda O‘zA xabar berdi.

26-oktabr sanasida Shandung Szyanchju universiteti professor-o‘qituvchilari Toshkent kimyo-texnologiya institutida bo‘lib, seminar-trening o‘tkazdi. Ikki universitet professor-o‘qituvchilari o‘zaro fikr almashdi. Xitoylik mehmonlar Institutda yaratilgan sharoitlar bilan yaqindan tanishdi. Seminarda do‘stona hamkorlikni yaratish, xorijiy oliy o‘quv yurtlari o‘rtasida hamkorlikni kuchaytirish, o‘qituvchilar, tadqiqotchilar talabalar almashinuvi jarayonini jadallashtirish taklifi berildi.
Shuningdek, xitoylik mutaxassislar o‘zbekistonliklarning mazkur universitetda tadqiqotlar olib borishi, o‘qishi uchun uy-joy, o‘quv va ilmiy-tadqiqot vositalari, jihozlar va kutubxona resurslari bilan ta’minlashi mumkinligini aytdi.
Ikki oliy ta’lim muassasasi talabalari almashinuvi jarayonida ushbu universitet vakillari yurtimiz yoshlariga elektrotexnika va elektronika, arxitektura, qurilish muhandisligi, qurilishni boshqarish, buxgalterlik, marketing, xalqaro biznes kabi sohalarni ingliz tilida o‘qitishni taklif qildi. Universitetlar o‘rtasida yangi qo‘shma dasturlar o‘rnatish yuzasidan kelishildi. Qo‘shma dasturlar uchun yangi o‘quv dasturlari yaratilishiga oid takliflar berildi. Bunday dasturlar asosida bitiruvchilarga ikki diplom beriladi.